Diari Oficial de la Generalitat Valenciana


Sumari del DOGV 2504, del 10-05-1995 (1995/834628)

ORDRE de 25 d'abril de 1995, de la Conselleria de Cultura, per la qual es convoca concurs públic per a la concessió d'ajudes destinades a la realització de programes relacionats amb els fins de l'Institut Valencià de la Dona.
---------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/04/25/(4)/dof/vci/html**

### Dades del document

Número de DOGV
:   2504

Data del DOGV
:   10-05-1995

Secció del DOGV
:   DISPOSICIONS GENERALS

Número del document
:   1995/834628


Data del document
:   25-04-1995

Organisme emissor
:   Conselleria de Cultura

Tipus de document
:   Ordre

ORDRE de 25 d'abril de 1995, de la Conselleria de Cultura, per la qual es convoca concurs públic per a la concessió d'ajudes destinades a la realització de programes relacionats amb els fins de l'Institut Valencià de la Dona.   
Un dels fins prioritaris de l'Institut Valencià de la Dona de la Conselleria de Cultura és el «foment d'activitats realitzades per associacions de dones que desenvolupen els objectius prioritaris del Pla d'Igualtat d'Oportunitats», atesa l'escassa participació de la dona en tots els àmbits de la vida social, econòmica i cultural.  
Per a dur a terme aquesta finalitat, cal que les institucions públiques presten les ajudes econòmiques necessàries que garantesquen la seua continuïtat i impulsen el seu desenvolupament.  
Per tot això i fent ús de les atribucions concedides per l'article 35 de la Llei 5/1983, de 30 de desembre, de la Generalitat Valenciana, a proposta de l'Institut Valencià de la Dona,  
ORDENE:  
Primer  
Es convoca concurs públic per a la concessió d'ajudes destinades a finançar projectes relacionats amb els fins de l'Institut Valencià de la Dona realitzats durant l'exercici 1995, i s'aproven les bases per què es regirà la convocatòria i el model d'instància, que s'inclouen en els annexos I i II d'aquesta ordre.  
Segona  
El finançament d'aquests projectes es farà a càrrec de la línia de subvenció 4.01/000/95, del programa 323.10 del vigent pressupost de despeses per a 1995, de la Conselleria de Cultura, per un import màxim global de 39.117.504 de pessetes.  
DISPOSICIONS FINALS  
Primera  
S'autoritza la directora de l'Institut Valencià de la Dona a adoptar, en l'àmbit de les seus competències, les mesures necessàries per al desplegament i execució d'aquesta ordre.  
Segona  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà interposar un recurs contenciós administratiu, en el termini de dos mesos des del dia de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.  
Per a fer la interposició caldrà comunicar-ho prèviament a la Conselleria de Cultura, d'acord amb l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 25 d'abril de 1995  
La consellera de Cultura,  
PILAR PEDRAZA MARTíNEZ  
ANNEX I  
Bases  
Primera. Objecte de la convocatòria  
La convocatòria té per finalitat enfortir el moviment associatiu de dones les activitats de les quals estiguen d'acord amb els fins propis de l'Institut Valencià de la Dona.  
Segona. Beneficiàries  
Podran optar a aquestes ajudes les associacions de dones legalment reconegudes que no tinguen finalitat lucrativa i que realitzen les seues activitats en l'àmbit de la Comunitat Valenciana.  
Tercera. Activitats subvencionades  
Seran programes subvencionables els que prevegen la realització d'activitats del moviment associatiu de dones relacionats amb els fins propis de l'Institut Valencià de la Dona, en especial:  
1r Activitats programades per les associacions en relació amb la difusió del repartiment equitatiu de les responsabilitats domèstiques i familiars entre homes i dones.  
2n Activitats dirigides a augmentar el nivell d'informació i educació sanitària de la població femenina i aquelles altres actuacions relacionades amb la salut i la problemàtica específica de les dones.  
3r Activitats dirigides a proporcionar a les dones nivells formatius suficients i també a l'actualització de coneixements adquirits, que els facilite l'accés al mercat de treball o la reinserció laboral.  
4t Activitats dirigides a l'anàlisi i la dignificació de la imatge de les dones en els mitjans de comunicació.  
Les subvencions s'hauran de destinar a finançar despeses derivades de la realització de les activitats, i no seran subvencionables les despeses corrents i el manteniment de les associacions (llum, aigua, lloguer de locals), ni l'adquisició de material inventariable.  
En cap cas l'import de la subvenció no podrà superar el cost total de l'activitat que ha de realitzar la beneficiària. L'òrgan competent per a resoldre podrà fer el prorrateig entre les beneficiàries de la subvenció de l'import sol·licitat per cada una.  
Quarta. Sol·licituds  
1. El termini de presentació de sol·licituds serà de 30 dies naturals, comptadors a partir del dia de la publicació d'aquesta ordre en el Diari Oficial de la Generalitat Valenciana.  
2. Les sol·licituds de subvenció s'hauran de presentar firmades per la presidenta de l'associació, segons el model de l'annex II, i hauran de portar els documents següents:  
a) Fotocòpia del DNI de la persona que firma la instància.  
b) Fotocòpia del CIF de l'associació.  
c) Fotocòpia de la inscripció en el Registre Nacional d'Associacions, quan es tracte d'associacions d'àmbit nacional, o del Registre d'Associacions de la Generalitat Valenciana, quan es tracte d'associacions d'àmbit autonòmic.  
d) Còpia dels estatuts socials de l'entitat degudament visats pel registre d'associacions corresponent.  
e) Certificat expedit per la secretaria de l'associació on consten:  
a) El nombre d'associades a l'entitat.  
b) Pressupost anual aprovat per l'assemblea general de l'associació, detallant partida d'ingressos i partida de despeses.  
f) Projecte d'activitats de l'associació on consten els següents punts:  
- Descripció de la població beneficiària de les activitats del programa.  
- Objectius del programa presentat.  
- Descripció de les activitats, amb el cost econòmic i calendari de cada activitat.  
- Indicadors de valoració del programa.  
g) A la sol·licitud s'haurà d'adjuntar un certificat de l'entitat bancària en què s'haurà de fer constar el número del compte i el seu titular, que haurà de coincidir amb la beneficiària de la subvenció.  
h) Acreditació que es troben al corrent de les seues obligacions tributàries i davant la Seguretat Social, referides als dotze mesos anteriors a la data de sol·licitud de la subvenció, segons l'Ordre de 7 de gener de 1991, de la Conselleria d'Economia i Hisenda (DOGV núm. 1477, de 5 de febrer).  
Dels documents que es presenten fotocòpies caldrà adjuntar l'original per a confrontar-los.  
3. Les instàncies es podran presentar a la seu de l'Institut Valencià de la Dona, carrer de Nàquera, 9, de València; al carrer Garcia Andreu, 12, d'Alacant; al carrer Ensenyament, 10, de Castelló, i també als centres d'informació de l'Oficina d'Informació, Iniciatives i Reclamacions de la Generalitat Valenciana o per qualsevol dels mitjans que estableix l'article 38.4 de la Llei de Règim Jurídic de les Administracions Públiques i del Procediment Administratiu Comú.  
4. Si la sol·licitud no inclou els requisits i documents que assenyala aquesta base es requerirà l'interessada perquè, en el termini de deu dies, esmene la falta o aporte els documents preceptius, amb la indicació que si no ho fa serà desestimada la seua petició.  
Cinquena. Forma de concessió de les ajudes  
Atesa la naturalesa i finalitat de la subvenció, la concessió es realitzarà per concurs. A aquest efecte, la proposta de concessió de la subvenció i de la quantia serà realitzada a l'òrgan concedent per una comissió d'avaluació que tindrà la composició següent:  
- La directora de l'Institut Valencià de la Dona, o persona que hi delegue.  
- Una persona de l'Institut Valencià de la Dona, que actuarà com a secretària de la comissió amb veu i vot, designada per la directora de l'Institut.  
- Una representant de l'Institut Valencià de la Dona de Castelló i una altra d'Alacant, designades per la consellera a proposta de la directora de l'Institut Valencià de la Dona.  
- Una representant de la Conselleria de Cultura, designada per la consellera, a proposta del secretari general.  
Sisena. Resolució de l'expedient  
La comissió d'avaluació establerta en la base cinquena d'aquesta ordre realitzarà la valoració dels projectes presentats i la proposa d'assignació de quantitat subvencionada, d'acord amb els criteris següents:  
1. La qualitat i envergadura del programa a realitzar per l'associació sol·licitant d'acord amb la base tercera d'aquesta ordre. Valoració fins a 10 punts.  
2. àmbit territorial del projecte presentat pel següent ordre decreixent: local, provincial, autonòmic. Valoració fins a 5 punts.  
3. Associacions de recent creació. Valoració fins a 5 punts.  
Finalitzats els treballs de la comissió, s'elevarà proposta de resolució a la consellera de Cultura, la qual concedirà o denegarà les subvencions sol·licitades.  
El termini de resolució de l'expedient administratiu serà de tres mesos comptadors a partir de l'endemà de la finalització del termini de presentació de sol.licituds passat el qual sense que s'hi haja dictat una resolució expressa s'entendran denegades, sense perjudici del que posteriorment es puga disposar en la resolució expressa.  
Setena. Obligacions de les beneficiàries  
Les associacions beneficiàries de les subvencions estaran obligades a:  
1. Executar el projecte subvencionat durant l'any 1995.  
2. Acreditar davant l'Institut Valencià de la Dona la realització de les activitats subvencionades d'acord amb la base sisena d'aquest annex.  
3. Admetre en tot moment la verificació per part de l'Institut Valencià de la Dona, a través del seu programa de seguiment, de les activitats que han de realitzar.  
4. Comunicar a l'Institut Valencià de la dona l'obtenció de subvencions o ajudes que per a la mateixa finalitat els hagen atorgat qualsevol altra administració o ens públic.  
5. Sol·licitar per escrit a l'Institut Valencià de la Dona qualsevol variació que siga procedent fer en el projecte subvencionat, que haurà de ser autoritzada.  
6. El sotmetiment a les actuacions de control financer que corresponen a la Intervenció General en relació amb les subvencions concedides.  
7. Acreditar, en el termini màxim de deu dies comptats a partir de la notificació de la concessió de la subvenció, que es troben al corrent de les seues obligacions tributàries i davant la Seguretat social, referides als dotze mesos anteriors a la data de sol·licitud de la subvenció, segons l'Ordre de 7 de gener de 1991, de la Conselleria d'Economia i Hisenda (DOGV núm. 1477, de 5 de febrer), cas de no haver-la presentat amb la sol·licitud.  
Vuitena. Pagament de la subvenció  
1. El pagament de la subvenció s'efectuarà d'una sola vegada, després de la justificació, per a la qual cosa les associacions hauran de presentar la documentació següent:  
Compte justificatiu de la despesa total efectuada per l'associació, que contindrà:  
- Certificat de la secretaria de l'entitat, amb el vist-i-plau de la presidenta, que indique la quantia de les despeses ocasionades per l'activitat subvencionada.  
- Factures en original i còpia de les despeses directament ocasionades per l'activitat subvencionada. Aquestes factures hauran de comptar amb totes les dades formals que exigeix per a l'expedició l'article 3 del Reial Decret 2402/1985, de 18 de desembre (BOE núm 32, 30.12.85). A la presentació es comprovaran les còpies i es tornaran els originals.  
- Memòria explicativa de la realització de les activitats subvencionades, amb l'avaluació dels resultats obtinguts, firmada per la presidenta de l'entitat.  
2. El termini per a la justificació finalitzarà el 15 de novembre de 1995.   
Transcorregut el termini indicat per a la presentació de la documentació sense que s'haja realitzat, es perdrà tot el dret a l'ajuda concedida.  
Novena. Reintegrament de la subvenció  
Seran procedents la revocació de la subvenció concedida i el reintegrament de les quantitats percebudes per la beneficiària, amb pagament de l'interès de demora des del moment de l'ingrés de la subvenció, d'acord amb l'article 47.9 del Text Refós de la Llei d'Hisenda Pública de la Generalitat Valenciana, en els casos següents:  
a) Incompliment de l'obligació de justificar.  
b) Obtenció de la subvenció sense complir les condicions requerides per a això.  
c) Incompliment de la finalitat per a la qual fou concedida la subvenció.  
d) Incompliment de les condicions establertes amb motiu de la concessió de la subvenció.  
Igualment, en el cas que les aportacions de les administracions o ens públics o privats superen el cost total de l'activitat a desenvolupar, quan la subvenció principal siga de la Generalitat Valenciana serà procedent el reintegrament de l'excés obtingut sobre el cost de l'activitat realitzada.  
Deu. Publicitat  
La concessió o denegació de les subvencions o ajudes serà notificada individualment a cada una de les sol·licitants, sense perjudici de la publicació en el Diari Oficial de la Generalitat Valenciana.  
ANNEX II  
Sol·licitud  
Sra ..., DNI/NIF ..., com a presidenta de l'associació de dones ..., amb domicili a ..., número ..., codi postal ..., localitat ..., inscrita en el registre públic d'associacions amb el número ...,  
EXPOSE:  
Que, d'acord amb l'ordre de la Conselleria de Cultura de ..., per la qual es dicten normes per a la concessió de subvencions a associacions de la Comunitat Valenciana, es compleixen els requisits exigits en aquesta i s'adjunta la documentació requerida.  
SOL·LICITE:  
Que siga concedida a l'entitat que represente la quantitat de ... pessetes, per a la realització de les activitats previstes en el projecte adjunt.  
..., ... de ... de 1995  
Segell de l'associació  
Signatura de la presidenta


Còpia Permalink ELI